Sakeredding vir SA Express, gelas hofArgieffoto. (Foto: Facebook) SA Express het gesê hy gaan appelleer teen die hofbeslissing dat die lugredery in sakeredding geplaas moet word. Die hooggeregshof in Johannesburg het Donderdag beveel dat SA Express in sakeredding geplaas word na ŉ hofaansoek van Ziegler SA, ŉ internasionale logistiekmaatskappy. Ziegler SA is ŉ voormalige diensverskaffer aan SA Express en het die aansoek gebring aangesien die lugredery hom meer as R11 miljoen skuld. SA Express, die staat se streekslugdiens, het intussen in ŉ verklaring in reaksie op die hofuitspraak gesê dit is duidelik dat die hof verder gegaan het as wat verwag word en bevele toegestaan het wat nie deur die aansoeker gevra is nie. Volgens SA Express het die hof ook nie enige bevel gemaak in terme van dringendheid nie, al is die spesifieke punt teengestaan. “Die maatskappy het sy regsverteenwoordigers opdrag gegee om aansoek te doen om verlof tot appèl.” SA Express het ŉ verlies van R590 miljoen in die 2018-’19-boekjaar gely en die lugredery se vlerke is al by meer as een geleentheid geknip weens nie-betaling. SA Express is nou die tweede lugdiens om in sakeredding geplaas te word nadat die Suid-Afrikaanse Lugdiens (SAL) in Desember in sakeredding geplaas is. Daar is vroeër berig dat die SAL ook miljoene rande aan SA Express skuld.